E-4109/2012

Í máli þessu krefst stefnandi þess að stefndi verði dæmdur til greiðslu skuldar að fjárhæð 3.148.535 krónur, ásamt dráttarvöxtum skv. 1. mgr. 6. gr. laga nr. 38/2001 um vexti og verðtryggingu af 1.623.710 krónum frá 30. apríl 2012 til 9. júní 2012 og af 3.148.535 krónum frá þeim degi til greiðsludags. Þá krefst stefnandi málskostnaðar.

Stefndi krefst sýknu af öllum kröfum stefnanda en til vara að stefnukröfur verði stórlega lækkaðar samkvæmt mati dómsins. Þá krefst stefndi málskostnaðar.

Málið var flutt um frávísun án kröfu þann 6. desember 2013.

I

Stefnandi er félag sem samkvæmt skráningu í hlutafélagaskrá hefur þann tilgang að annast innflutning og útflutning, rekstur fasteigna, lánastarfsemi og annan skyldan atvinnurekstur. Samkvæmt stefnu annast félagið meðal annars kaup og uppsetningu á innréttingum fyrir viðskiptamenn sína, svo sem fyrir eldhús og baðherbergi, sem og á fataskápum. Jafnframt kveðst stefnandi leggja út greiðslu vegna kaupanna og vinnu við uppsetningu á þeim gegn greiðslu viðskiptamannsins.

Þá kemur fram í stefnu að krafa stefnanda sé byggð á fjórum reikningum sem séu tilkomnir vegna vinnu og útlagðs kostnaðar stefnanda vegna byggingar stefnda á húsnæði í Ólafsvík. Hafi stefnandi keypt eldhús- og baðherbergisinnréttingar og skápa fyrir stefnda og séð um uppsetningu þeirra í húsnæði sem stefndi hafi verið að byggja í Ólafsvík. Stefndi hafi hvorki greitt þann kostnað sem stefnandi lagði út fyrir vegna kaupa á innréttingunum og skápunum né heldur fyrir vinnu stefnanda. Skuld stefnda við stefnanda nemi stefnufjárhæðinni.

Stefndi lýsir málavöxtum svo að þann 7. október 2010 hafi verið gert samkomulag milli stefnanda stefnda og P-kk-ef J-kk-ef sem sé eiginmaður stjórnarformanns stefnanda um kaup á innréttingum frá fjármálastofnuninni VBS sem var þá í slitameðferð. Samkvæmt samkomulaginu hafi stefndi átti að aðstoða stefnanda við kaup á innréttingum af VBS. Átti stefndi að fá helmingshlut í þeim innréttingum sem keyptar voru en aðilar áttu að skipta eftirstöðvum vegna sölu á innréttingunum á milli sín til helminga að frádregnum ákveðnum kostnaði. Þá skyldu stefndi og P-kk-nf J-kk-nf leggja fram hvor um sig eina milljón króna vegna kaupanna sem hafi átt að endurgreiða við fyrsta tækifæri eða í síðasta lagi fimm dögum eftir að sala hæfist. Stofna átti sérstakan bankareikning í Íslandsbanka á Gullinbrú nr. 0528-26-5029 eingöngu vegna þessarar sölu og hafi verið um það samið að stefndi hefði rétt á því að fá yfirlit um þennan reikning hvenær sem hann óskaði. Þá hafi stefndi einnig átt að fá yfirlit yfir reikninga hjá kortafyrirtæki sem samið hafði verið við. Stefndi hafi í upphafi lagt fram 1.000.000 króna vegna kaupa á innréttingunum þar sem P-kk-nf J-kk-nf hafi ekki átt peninga.

Stefndi kveður sig og P-kk-nf J-kk-nf hafa haft í hyggju að kaupa hús í Ólafsvík en þegar til kom hafi P-kk-nf ekki átt peninga og því hafi stefndi keypt húsið og fengið innréttingar í húsið af þeim innréttingum sem samningur aðila frá 7. október 2010 tók til.

II.

Stefnandi byggir á fjórum reikningum og kveðst hafa efnt viðskiptin af sinni hálfu að fullu en stefndi hafi ekki þrátt fyrir ítrekaðar innheimtutilraunir greitt stefnanda fyrir vinnu sína og útlagðan kostnað. Um eftirtalda reikninga sé að ræða.

Nr. Útgáfudagur Gjalddagi Fjárhæð

1. 31.03.2012 30.04.2012 803.200,00

2. 31.03.2012 30.04.2012 820.510,00

3. 09.05.2012 09.06.2012 577.300,00

4. 09.05.2012 09.06.2012 947.525,00

Stefndi byggir sýknukröfu sína á því að hann sé ekki í skuld við stefnda. Einu lögskipti aðila séu á grundvelli samkomulags frá 7. október 2010. Samkvæmt yfirlitum sem stafi frá P-kk-þgf J-kk-þgf eigi stefndi verulegar fjárhæðir hjá stefnanda. Miðað við yfirlit sem lagt hafi verið fram hafi heildarsala í samræmi við samkomulagið í október það ár verið 7.198.512 krónur og sé hlutur stefnda í því samkvæmt samningnum helmingur þeirrar fjárhæðar að frádregnum kostnaði 3.599.256 krónur. Verði að líta svo á þar til frekari upplýsingar liggi fyrir frá stefnanda að stefndi eigi ofangreinda fjárhæð hjá stefnanda auk þeirrar milljónar sem hann hafi greitt í upphafi eða samtals 4.599.256 krónur sem sé töluvert hærri fjárhæð en stefnufjárhæðin.

Samkvæmt verðmati P-kk-ef J-kk-ef á innréttingum, sem samkomulag aðila frá 7. október 2010 taki til, sé heildarverðmat innréttinganna 27.660.000 krónur og því ljóst að stefndi eigi verulega fjármuni af þeim hluta hjá stefnanda.

Stefndi bendi á að fram þurfi að fara heildaruppgjör á milli aðila sem skeri úr um hvernig fjárskiptum þeirra sé háttað. Slíkt heildaruppgjör verði að fara fram á grundvelli samkomulags aðila sem sé eina samningssambandið milli þeirra.

Varðandi einstaka umstefnda reikninga þá sé reikningur að fjárhæð 803.200 krónur óviðkomandi stefnanda. Reikningurinn sé vegna vinnu P-kk-ef J-kk-ef í húsi sem stefndi og P-kk-nf ætluðu að kaupa saman en P-kk-nf hafi horfið frá vegna peningaleysis. Stefndi viðurkenni að P-kk-nf hafi verið í Ólafsvík í 11 daga, en hafi ekki unnið nema hluta þess tíma í húsinu og aldrei skilað vinnuskýrslum eða öðru vegna þeirrar vinnu sinnar eða rætt það frekar við stefnda sem hafi ítrekað lýst því yfir við P-kk-þf að hann hafi viljað gera upp við hann á grundvelli vinnuskýrslna frá honum. Það sé hins vegar óviðkomandi samningssambandi aðila og reikningurinn sé stefnanda óviðkomandi en ekki liggi fyrir neitt framsal P-kk-ef J-kk-ef á vinnulaunakröfu sinni til stefnanda.

Varðandi reikning að fjárhæð 820.510 krónur þá sé vöruheiti þess sem selt sé „Útlagt efni og verktakar skv. meðf.lista“. Enginn listi hafi fylgt reikningnum og stefndi hafi þrátt fyrir beiðni ekki fengið yfirlit yfir það sem verið sé að reikningsfæra eða verðlagningu á einstökum einingum. Stefndi viðurkenni að hafa fengið efni frá stefnanda í húsið í Ólafsvík en telji reikningsfjárhæðina allt of háa og skori á stefnanda að leggja fram lista þann sem hafi átt að fylgja reikningnum ásamt fullnægjandi úttekt á því hvaða efni var selt. Stefndi kannist ekki við að sér beri að greiða fyrir verktakavinnu af hálfu stefnanda og viti ekki um hvað sé að ræða. Stefndi skori því á stefnanda að leggja fram fullnægjandi gögn vegna þessa reiknings og mótmæli honum sem röngum að svo stöddu.

Varðandi reikninga að fjárhæð 577.300 krónur og 947.525 krónur viðurkenni stefndi að hafa fengið þá muni sem þar greinir en byggi á því að hann hafi þar verið að kaupa innréttingar og tæki sem fjallað sé um í samkomulagi aðila og eigi hann því helming af heildarverði þeirra tækja í samræmi við samning aðila. Stefndi viðurkenni að hafa tekið út þær innréttingar sem fjallað sé um í þessum reikningum en telji það hluta af inneign sinni hjá stefnanda.

Varakrafa stefnda byggir á því, að telji dómurinn að stefnda beri að greiða stefnanda eitthvað og honum hafi ekki tekist að sanna að hann eigi meira inni hjá stefnanda en skuld hans við stefnanda nemi, þá verði miðað við hlut stefnanda í þeim innréttingum sem hann hafi tekið út hjá stefnanda og reikningsfjárhæðir í samræmi við fullnægjandi gögn um reikningana svo sem krafist er í aðalkröfu að stefnandi leggi fram. Stefnda hafi verið neitað um að fá yfirlit yfir færslur á ofangreindum bankareikningi í Íslandsbanka á Gullinbrú þrátt fyrir ítrekaðar beiðnir þar um og hann hafi ekki fengið yfirlit yfir kortareikninga. Þeir reikningar sem lagðir hafi verið fram hafi verið án fylgigagna og telji stefndi að þeir séu ekki dómtækir nema fullnægjandi gögn varðandi þá séu lögð fram af hálfu stefnanda. Þá hafi ítrekað verið skorað á stefnanda að leggja fram yfirlit yfir bankareikning nr. 0528-26-5029 í Íslandsbanka Gullinbrú ásamt yfirliti yfir kredit- og debetkortareikninga, yfirlit yfir keyptar innréttingar og tæki, yfirlit yfir sölu varðandi innréttingar og yfirlit yfir það hve mikið sé óselt af innréttingum og tækjum, allt í samræmi við samkomulag aðila sem áður sé vísað til. Þá sé skorað á stefnanda að leggja fram af sinni hálfu fullnægjandi fylgiskjöl með þeim reikningum sem stefnandi byggir á.

III.

Niðurstaða

Samkvæmt 1. og 4. mgr. 100. gr. laga nr. 91/1991 um meðferð einkamála gætir dómari að því að sjálfsdáðum hvort slíkir gallar séu á máli að það geti varðað frávísun án kröfu. Verði dómari þess var á síðari stigum máls allt fram til þess að hann dómtekur málið gefur hann aðilum kost á að tjá sig um það munnlega.

Í máli þessu krefst stefnandi greiðslu skuldar og byggir kröfu sína á fjórum reikningum sem liggja fyrir í málinu. Í afar rýrum kafla um málsatvik og málsástæður segir um lögskipti aðila að stefnandi hafi tekið að sér að kaupa bæði eldhús- og baðherbergisinnréttingar ásamt skápum fyrir stefnda. Auk þess hafi stefnandi séð um uppsetningu á þeim hlutum í húsnæði sem stefndi hafi verið að byggja í Ólafsvík. Stefndi hafi hvorki greitt stefnanda þann kostnað sem hann lagði út fyrir vegna kaupanna né heldur fyrir vinnu sína.

Stefndi tók til varna í málinu og lýsir málsatvikum með ákveðnum hætti í greinargerð. Þá lagði hann fram ýmis gögn, m.a. samkomulag frá 7. október 2010 sem gert var á milli stefnanda og P-kk-ef J-kk-ef, stjórnarmanns stefnda, og stefnda. Í samkomulaginu er kveðið á um að stefndi aðstoði við að kaupa innréttingar af VBS. Stefnandi selji innréttingarnar með aðstoð stefnanda sem þó þurfi ekki að koma að sölunni. Þá sé það skilningur aðila að málsaðilar séu hluthafar til helminga í sölunni og eftir að kostnaður hafi verið reiknaður út falli andvirðið til þeirra að jöfnu. Hvor aðili skuli leggja fram 1.000.000 króna en af gögnum sést að stefndi greiddi sinn hluta. Þá er þess getið að opnaður hafi verið sérstakur bankareikningur sem sé sérgreindur vegna þessarar sölu svo og gerður kortasamningur við Borgun ehf. Þessa samnings er hvergi getið í stefnu. Ekkert heildaruppgjör virðist hafa farið fram á viðskiptum aðila á grundvelli samningsins en stefndi telur að stefnandi sé í skuld við hann eftir viðskiptin.

Í greinargerð er skorað á stefnanda að leggja m.a. fram yfirlit færslna á ofangreindum bankareikningi og yfirlit yfir sölu á kredit- og/eða debetkortareikning. Þessi áskorun var ítrekuð í fyrirtökum, nú síðast í fyrirtöku er aðalmeðferð var ákveðin en lögmaður stefnda samþykkti þá að veita lögmanni gagnaðila svigrúm til gagnaöflunar þar til skömmu fyrir aðalmeðferð. Áskorunum var hins vegar ekki sinnt.

Samkvæmt 1. mgr. 80. gr. laga nr. 91/1991 um meðferð einkamála skal í stefnu greina svo glöggt sem verða má þau atriði sem þar eru talin upp í nokkrum stafliðum. Þrátt fyrir að dómkrafa stefnanda sé skýr að því leyti að krafist er tiltekinnar fjárhæðar sem byggir á tilteknum reikningum, sbr. d-lið ákvæðisins, skortir á að uppfylltar séu þær kröfur sem gerðar eru í e-lið ákvæðisins en þar segir að stefnandi skuli tilgreina málsástæður sem hann byggir málsókn sína á, svo og önnur atvik sem þarf að greina til að samhengi málsástæðna verði ljóst. Þeir reikningar sem stefnandi byggir á svo og önnur gögn gefa tilefni til þess að aðild málsins sé reifuð svo að ljóst sé hver tengsl aðila eru. Reikningarnir vísa þar að auki til fylgiskjala sem voru ekki lögð fram samhliða og er engin grein gerð fyrir þeim í stefnunni sjálfri. Stefnandi lagði fram á síðari stigum gögn er hann kvað reikningana byggða á. Í þeim gögnum er m. a. vísað til P-kk-ef og stefnda og þeir virðast samsamaðir. P-kk-ef er hins vegar að engu getið í stefnu eða hans þætti lýst og liggur því aðeins fyrir það sem stefndi hefur lýst í greinargerð sinni, sem aftur fær stoð í framlögðum gögnum hans.

Að öllu framansögðu er ljóst að grundvöllur máls þessa er afar óljós og vanreifaður og var ekki bætt þar úr undir rekstri málsins. Varnir stefnda gáfu stefnanda þó tilefni til að bregðast við með framlagningu gagna. Þau gögn sem lögð hafa verið fram í málinu af hálfu stefnanda eru ekki til þess fallin að bæta úr þessum annmarka. Þá liggur fyrir að framburður vitna mun ekki bæta þar úr. Að mati dómsins verður því ekki lagður dómur á málið og er því vísað frá án kröfu.

Stefndi gerði kröfu um málskostnað við flutning málsins. Verður stefnanda gert að greiða stefnda 250.000 krónur í málskostnað.

S-kvk-nf H-kvk-nf héraðsdómari kveður upp úrskurð þennan.

Ú R S K U R Ð A R O R Ð

Máli þessu er vísað frá dómi.

Stefnandi, IC-Water ehf.,greiði stefnda, S-kk-þgf G-kk-þgf, 250.000 krónur í málskostnað.

S-kvk-nf H-kvk-nf